CELEX: 32021R2003
Language: bg
Date: 2021-08-06 00:00:00
Title: Делегиран регламент (ЕС) 2021/2003 на Комисията от 6 август 2021 година за допълване на Директива (ЕС) 2018/2001 на Европейския парламент и на Съвета чрез създаване на платформа на Съюза за развитие на възобновяемата енергия (текст от значение за ЕИП)

17.11.2021   
               
               
                  BG
               
               
                  Официален вестник на Европейския съюз
               
               
                  L 407/4
               
            
         ДЕЛЕГИРАН РЕГЛАМЕНТ (ЕС) 2021/2003 НА КОМИСИЯТА
         от 6 август 2021 година
         за допълване на Директива (ЕС) 2018/2001 на Европейския парламент и на Съвета чрез създаване на платформа на Съюза за развитие на възобновяемата енергия
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2018/2001 на Европейския парламент и на Съвета от 11 декември 2018 г. относно насърчаването на използването на енергия от възобновяеми източници (1), и по-специално член 8, параграф 3 от нея,
         като има предвид, че:
         
                     (1)
                  
                  
                     В Директива (ЕС) 2018/2001 се определят редица механизми за сътрудничество, за да се улесни постигането на целите на Съюза по отношение на енергията от възобновяеми източници по икономически ефективен начин, включително статистически прехвърляния на енергия от възобновяеми източници между държавите членки. Статистическите прехвърляния, извършени съгласно член 6 от Директива 2009/28/ЕО на Европейския парламент и на Съвета (2) и член 8 от Директива (ЕС) 2018/2001, позволяват на държавите членки, които не постигат своята цел за възобновяема енергия, определена в Директива 2009/28/ЕО, или своя принос за възобновяема енергия, посочен в член 3 от Директива (ЕС) 2018/2001, да купуват статистически данни за енергията от възобновяеми източници от държави членки, които надвишават тяхната цел или принос. Статистическите прехвърляния могат също така да се използват от държавите членки за постигане на референтните точки на индикативната крива съгласно член 32, параграф 3, буква д) от Регламент (ЕС) 2018/1999 на Европейския парламент и на Съвета (3).
                  
               
                     (2)
                  
                  
                     Съгласно член 3, параграф 6 от Директива (ЕС) 2018/2001 Комисията трябва да създаде платформа за улесняване, за да подкрепи държавите членки, които използват механизми за сътрудничество, да допринесат за постигането на задължителната обща цел на Съюза за възобновяема енергия.
                  
               
                     (3)
                  
                  
                     За да се улесни прехвърлянето на статистически данни между държавите членки, Комисията е оправомощена да създаде платформа на Съюза за развитие на възобновяемите енергийни източници („URDP“). URDP следва да предоставя общ преглед на постигането на целта и приноса в държавите членки, да включва информация, предоставена от държавите членки относно предлагането и търсенето на статистически прехвърляния на енергия от възобновяеми източници, да дава възможност на държавите членки да заявят желанието си да участват в статистически прехвърляния и да опишат възможните условия за прехвърляне, да идентифицират потенциални партньори за прехвърляне чрез механизъм за подбор и да предоставят точките за контакт, отговарящи за статистическите прехвърляния в държавите членки. URDP следва да съдържа и хранилище с документи с насоки и преглед на наличната информация за сключените споразумения за статистическо прехвърляне. Използването на URDP следва да бъде на доброволна основа.
                  
               
                     (4)
                  
                  
                     URDP следва да улеснява споразуменията за статистически прехвърляния. Потенциалните прехвърляния, определени чрез механизма за съгласуване, не следва да бъдат правно обвързващи.
                  
               
                     (5)
                  
                  
                     Данните за агрегираните енергийни количества, налични за статистически прехвърляния, използвани за URDP, следва да идват от оценки на трети страни и от интегрираните национални планове в областта на енергетиката и климата, актуализираните интегрирани национални планове в областта на енергетиката и климата и интегрираните национални доклади за напредъка в областта на енергетиката и климата, представени от държавите членки в съответствие с Регламент (ЕС) 2018/1999, според случая. Комисията следва да предостави тези данни на платформата. Освен това държавите членки следва да могат да посочват обема на статистическите прехвърляния, от които се интересуват, като купувачи или продавачи, както и всички конкретни условия за статистическите прехвърляния, които имат интерес да сключат.
                  
               
                     (6)
                  
                  
                     С цел да се гарантира защитата на чувствителните данни, свързани с предаването на данни между държавите членки, достъпът до URDP следва да бъде ограничен до конкретни точки за контакт, определени от държавите членки. Поради това, когато е уместно, следва да се прилага Регламент (ЕС) 2016/679 на Европейския парламент и на Съвета (4).
                  
               
                     (7)
                  
                  
                     За да подпомогне държавите членки при сключването на статистически прехвърляния на енергия от възобновяеми източници, Комисията следва да предостави материали с насоки за URDP, включително ръководство за потребителя и образци, както и съответната информация за сключените споразумения за статистическо прехвърляне.
                  
               
                     (8)
                  
                  
                     За да се създадат условия за своевременното прилагане на предвидените в настоящия регламент мерки, той следва да влезе в сила в деня след публикуването му в Официален вестник на Европейския съюз,
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет
            С настоящия регламент се създава платформата на Съюза за развитие на енергията от възобновяеми източници („URDP“) с цел улесняване на статистическите прехвърляния за целите на Директива (ЕС) 2018/2001 и улесняване на постигането на целта на Съюза, определена в член 3, параграф 1 от Директива (ЕС) 2018/2001, и на приноса на всяка държава членка към тази цел в съответствие с член 3, параграф 2 от посочената директива.
         
         
            Член 2
            Определения
            За целите на настоящия регламент се прилагат следните определения:
            
                        (1)
                     
                     
                        „статистическо прехвърляне“ означава прехвърляне на статистическата стойност, без да се изисква физическо прехвърляне, на определено количество енергия от възобновяеми източници, отчетено съгласно точка 5 от приложение Б към Регламент (ЕО) № 1099/2008 на Европейския парламент и на Съвета (5) относно статистиката за енергийния сектор, от една държава членка към друга държава членка, като това количество се приспада от количеството енергия от възобновяеми източници, което се взема предвид при изчисляването на дела на енергията от възобновяеми източници на държавата членка, извършваща прехвърлянето, и се добавя към количеството енергия от възобновяеми източници, което се взема предвид при изчисляването на дела на енергията от възобновяеми източници на държавата членка, приемаща прехвърлянето;
                     
                  
                        (2)
                     
                     
                        „купуваща държава членка“ означава държава членка, която сключва споразумение за статистическо прехвърляне за закупуване на определено статистическо количество енергия от възобновяеми източници от друга държава членка, което се добавя към количеството енергия от възобновяеми източници, вземано предвид при изчисляването на дела на енергията от възобновяеми източници на първата държава членка съгласно член 8, параграф 1 от Директива (ЕС) 2018/2001;
                     
                  
                        (3)
                     
                     
                        „продаваща държава членка“ означава държава членка, която сключва споразумение за статистическо прехвърляне за продажба на определено статистическо количество енергия от възобновяеми източници на друга държава членка, което се приспада от количеството енергия от възобновяеми източници, вземано предвид при изчисляването на дела на енергията от възобновяеми източници на първата държава членка съгласно член 8, параграф 1 от Директива (ЕС) 2018/2001;
                     
                  
                        (4)
                     
                     
                        „допълнителни условия“ означава критерии, освен сроковете, цената и обема на статистическото прехвърляне, които държавите членки могат да изберат да приложат към споразумение за статистическо прехвърляне;
                     
                  
                        (5)
                     
                     
                        „енергия от възобновяеми източници“ или „възобновяема енергия“ означава енергия от възобновяеми източници съгласно определението в член 1, параграф 2 от Директива (ЕС) 2018/2001;
                     
                  
                        (6)
                     
                     
                        „обем на статистическото прехвърляне“ или „обем“ означава прехвърленият обем енергия от възобновяеми източници, който трябва да се приспадне от статистическите сметки на продаващата държава членка и да се добави към тези на купуващата държава членка съгласно член 8, параграф 1 от Директива (ЕС) 2018/2001.
                     
                  
         
            Член 3
            Цели
            
               1.   URDP има за цел да улесни статистическите прехвърляния на енергия от възобновяеми източници за целите на Директива (ЕС) 2018/2001 и да улесни постигането на целта на Съюза, определена в член 3, параграф 1 от Директива (ЕС) 2018/2001, и на приноса на всяка държава членка към тази цел, определен в съответствие с член 3, параграф 2 от Директива (ЕС) 2018/2001.
            
            
               2.   URDP:
               
                           а)
                        
                        
                           определя потенциалните възможности за статистически прехвърляния между държавите членки чрез предоставяне на обобщена информация за:
                           
                                       i)
                                    
                                    
                                       държавите членки, които са надхвърлили или се очаква да надхвърлят своя принос или цел за възобновяема енергия и по този начин потенциално разполагат с излишни статистически количества възобновяема енергия, които да бъдат прехвърлени на друга държава членка;
                                    
                                 
                                       ii)
                                    
                                    
                                       държавите членки, които не са изпълнили или се очаква да не изпълнят своя принос или цел за възобновяема енергия и следователно биха могли да имат потенциален недостиг на статистически количества възобновяема енергия;
                                    
                                 
                     
                           б)
                        
                        
                           включва информация, предоставена от държавите членки, относно предлагането и търсенето на статистически прехвърляния на енергия от възобновяеми източници, включително обем, цена и времева рамка, както и всякакви допълнителни условия за прехвърлянето;
                        
                     
                           в)
                        
                        
                           улеснява сключването на споразумения за статистически прехвърляния между държавите членки чрез необвързващ механизъм за съпоставяне на търсенето и предлагането на статистически прехвърляния между държавите членки и чрез осигуряване на точки за контакт в държавите членки за започване на дискусии по споразуменията;
                        
                     
                           г)
                        
                        
                           предоставя достъп до материали с насоки, които подпомагат държавите членки при сключването на статистически прехвърляния;
                        
                     
                           д)
                        
                        
                           повишава прозрачността на сключените споразумения за статистически прехвърляния чрез предоставяне на ключова информация за тези прехвърляния, включително информация за обемите, цените и сроковете, както и документите по съответното споразумение за статистическо прехвърляне, когато те са публично достъпни.
                        
                     
            
               3.   В допълнение към целите, посочени в параграф 2, URDP може да осигури всякаква друга функционалност, свързана с процеса на статистическо прехвърляне на енергия от възобновяеми източници, за да допринесе за постигането на целта, посочена в параграф 1.
            
         
         
            Член 4
            Определяне на наличните енергийни количества за статистически прехвърляния
            
               1.   URDP улеснява сключването между държавите членки на споразумения за статистическо прехвърляне, като определя потенциалните възможности за статистическо прехвърляне въз основа на обобщените енергийни количества, налични за статистическо прехвърляне.
            
            
               2.   Тези потенциални възможности могат да бъдат определени въз основа на оценка на очакваните количества енергия, налични за статистически прехвърляния по държави до 2030 г., съгласно публично достъпна информация, включително интегрираните национални планове в областта на енергетиката и климата, техните актуализации, както и интегрираните национални доклади за напредъка в областта на енергетиката и климата, представени от държавите членки в съответствие с Регламент (ЕС) 2018/1999, и оценки на трети страни.
            
         
         
            Член 5
            Искания за купуване и продажба от държавите членки
            
               1.   Държавите членки могат на доброволна основа да предоставят на URDP годишни данни, посочващи количествата на тяхното предлагане и търсене за статистически прехвърляния на енергия от възобновяеми източници, включително:
               
                           а)
                        
                        
                           обема на енергията от възобновяеми източници, която те искат да купят от или да продадат на друга държава членка чрез статистическо прехвърляне, включително, ако е приложимо, всеки фиксиран или гъвкав компонент на обема;
                        
                     
                           б)
                        
                        
                           посочването на цена или ценови диапазон, на които те биха приели да купят от или да продадат на друга държава членка чрез статистическо прехвърляне излишъка от производство на енергия от възобновяеми източници, включително, ако е приложимо, всеки фиксиран или гъвкав ценови компонент;
                        
                     
                           в)
                        
                        
                           времевата рамка, за която може да се сключи статистическо прехвърляне, включително, ако е приложимо, една година или няколко години, предходната или текущата година или други бъдещи години;
                        
                     
                           г)
                        
                        
                           всякакви други допълнителни условия или приоритети, които трябва да бъдат свързани със статистическото прехвърляне.
                        
                     
            
               2.   Обемите на статистическите прехвърляния се предоставят в „ktoe“ (хиляди тона нефтен еквивалент), „GWh“ (гигават час), „TJ“ (тераджаул) или друга еквивалентна енергийна единица. Когато се извършва преобразуване от маса или обем, се включва и съответната топлина на изгаряне. Количеството енергия от възобновяеми източници, подлежащо на статистическо прехвърляне, се закръглява до третия знак след десетичната запетая.
            
            
               3.   Данните, предоставени от дадена държава членка, не представляват правно задължение за нея да сключи споразумение с друга държава членка. Те служат само за информационни цели, за да се улеснят преговорите между държавите членки. Данните се предоставят в URDP само на други държави членки и на Комисията.
            
            
               4.   URDP включва механизъм за съгласуване за целите на съгласуване на предлагането и търсенето, както е посочено от държавите членки, и за определяне на потенциалните прехвърляния на енергия от възобновяеми източници с други държави членки.
            
            
               5.   Всички потенциални прехвърляния, идентифицирани от механизма за съпоставяне на URDP, са необвързващи и служат само за информация във връзка със сключването на споразумения за статистически прехвърляния между държавите членки.
            
         
         
            Член 6
            Достъп до URDP и точки за контакт на държавите членки
            
               1.   Държавите членки посочват пред Комисията лицата, на които е разрешен достъп до URDP. Достъпът на тези лица се отказва само когато това се смята за оправдано от гледна точка на броя или функциите им.
            
            
               2.   Всяка държава членка определя точка за контакт, която отговаря за статистическите прехвърляния на енергия от възобновяеми източници, предоставя информацията на URDP и я актуализира при необходимост. URDP предоставя достъп до информацията за тези звена за контакт за всяка държава членка.
            
         
         
            Член 7
            Насоки и информация
            
               1.   Комисията предоставя материали с насоки относно URDP и нейното използване, за да подпомогне държавите членки при сключването на статистически прехвърляния, включително ръководство за потребителя относно статистическите прехвърляния.
            
            
               2.   В URDP Комисията може да предостави достъп до допълнителни ресурси и информация, свързана с URDP, включително образец на споразумение, статии и доклади в областта на статистическите прехвърляния на енергия от възобновяеми източници.
            
            
               3.   Комисията предоставя на разположение в URDP информация за сключените на нея споразумения за статистически прехвърляния, включително техния график, обем, цена, допълнителни условия и съответното споразумение за статистическо прехвърляне, както и информация за графика, обема и за държавите членки, участващи в споразуменията за статистически прехвърляния, сключени въз основа на член 8 от Директива (ЕС) 2018/2001, както и на член 6 от Директива (ЕС) 2009/28/ЕО, извън платформата.
            
         
         
            Член 8
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 328, 21.12.2018 г., стр. 82.
         
            (2)  Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (ОВ L 140, 5.6.2009 г., стр. 16).
         
            (3)  Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ L 328, 21.12.2018 г., стр. 1).
         
            (4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).
         
            (5)  Регламент (ЕО) № 1099/2008 на Европейския парламент и на Съвета от 22 октомври 2008 година относно статистиката за енергийния сектор (ОВ L 304, 14.11.2008 г., стр. 1).